ખેર, સરકારના કાન આમળવાની મુખ્ય ‘ને અધિકૃત સત્તા વિપક્ષ પાસે છે. લોકો ક્યાં જાય? કિન્તુ, ખરો સવાલ એ છે કે વિપક્ષને ખરેખર લોકોના પક્ષ તરીકે કામ કરવું છે ખરું? વિપક્ષ વિપક્ષ રહે તોય ઘણુ. વિપક્ષ પાસે સત્તા નથી એટલે વિલાસી પક્ષ તો શું કહીએ! પણ, હવે શંકા પડે છે કે વિપક્ષ વિકારી છે. વિકૃત નથી, વિચિત્ર છે. વિચારી કરતાં વિધાની વધુ છે. વિમલ નથી, વિષમ છે. પોતાની સરકાર બને એ સિવાય જાણે એમને કશામાં રસ જ નથી. ગત ચૂંટણી અગાઉ શું વાતો કરતા હતા? યુપીએ-૧ પછી શું વાતો કરતા હતા? મનમોહનસિંહ પહેલી વાર પીએમ બન્યા એ પહેલાં એ શું વાતો કરતા હતા? મોદી સરકાર આવ્યા બાદ કોંગ્રેસ ‘૧૦૦% સફળતાની ગેરન્ટી’ પ્રકારના કોઈ જાદુગર પાસેથી કીમિયા લઈને એક પછી એક જે કોઈ કાર્યકર્મ કરે છે તેમાંથી એક જ ચીસ સંભળાય છે- તમે રાજ કરો એ અમને બહુ કઠે છે, અમે રાજ નહીં કરીએ તો અમે નહીં જીવી શકીએ!